钦定古今图书集成/明伦汇编/氏族典/第281卷 > 《廖用贤尚友录》 > 汪藻
## 钦定古今图书集成/明伦汇编/氏族典/第281卷 > 《廖用贤尚友录》 > 汪藻

按《宋史汪藻传》：“藻字彦章，饶州德兴人。幼颖异，入太
学中进士第，调婺州观察推官，改宣州教授，稍迁江
西提举学事司干当公事。徽宗亲制君臣庆会阁诗，
群臣皆赓进，惟藻和篇，众莫能及。时胡伸亦以文名，
人为之语曰：‘江左二宝，胡伸、汪藻’。寻除《九域图志》所
编修官，再迁著作佐郎。时王黼与藻同舍，素不咸，出”
通判宣州，提点江州太平观，投闲凡八年，终黼之世
不得用。钦宗即位，召为屯田员外郎，再迁太常少卿、
起居舍人。高宗践祚，召试中书舍人。藻多论奏，宰相
黄潜善恶之，遂假他事，免为集英殿修撰，提举太平
观。明年，复召为中书舍人，擢给事中，迁兵部侍郎，拜
翰林学士。绍兴二年，除龙图阁直学士、知湖州，又知
抚州，御史张致远论之，予祠。升显谟阁学士、知徽州。
逾年，徙宣州。言者论其尝为蔡京、王黼之客，夺职。居
永州二十四年，卒。秦桧死，复职官。二子：藻，通显三十
年，无屋庐以居，博极群书，老不释卷。尢喜读《春秋左
氏传》及《西汉书》，工俪语，多著述，所为制词，人多传诵。
子六人：恬、恪、憺、怲、懔、憘。